Arashi

Arashi a játék alatt, a Démonkirály szemével (Eredeti kép forrása: https://www.artstation.com/artwork/rR5qGm)

### Teljes név

Arashi嵐

Kazuo Ren (születési név)

和夫 恋

### Kaszt

Onmyoji

*"Ha valaki más, arra nem vonatkoznak a szabályok. Nem kell tisztelni, nem kell emberként kezelni, hanem lehet gúnyolni, csúfnak, vagy egy szörnyeteg gyerekének nevezni, akkor is, ha valójában tudják, hogy nem az. Az emberek élvezik, ha gyűlölhetnek valakit. Ha ezt elfogadod, és megtanulsz együtt élni vele, egy idő után sokkal kevésbé rossz." - Arashi Hikarinak*

Arashi fiatal, és kissé kellemetlen természetű félszellem az Edo-kor végi Japánban, aki más szellemek és démonok levadászásával szerzi a pénzét, és próbál életben maradni. A származása, hasonlóan sok fajtársához megbélyegzi emberek és démonok között egyaránt.

## Megjelenése

171 centiméter magas fiatal férfi - ez ebben a korban, a japán férfiak átlagmagasságához képest nagyon soknak számított. Mivel sokat utazik, és harcol, ezért az alkata is meglehetősen atletikus. A haja hosszú és fekete, néha összefogja, de általában kibontva hordja, a vonásai átlagos, japánokra jellemzőek. Akadt, aki megjegyezte, hogy jóképű, de mivel a legtöbb helyen megvetés fogadja, ő maga nincs túl jó véleménnyel a megjelenéséről.

Az egyik leglátványosabb külső tulajdonsága, hogy élénk borostyánsárgák a szemei. Erről a legtöbbeknek azonnal nyilvánvaló, hogy nem ember, pont ezért, ha városon utazik át, törekszik elrejteni: jellemzően visel egy széles utazókalapot, és kerüli a tekinteteket, a földet pásztázza. Ez annyira beépült a viselkedésébe, hogy kifejezetten nehezére esik valakinek a szemébe nézni. Miután elvesztette a jobb szemét, elkezdett szemkötőt hordani rá - mivel ez drasztikusan lerontotta a perifériás látását, ezért egyre többször kénytelen volt az emberek szemébe nézni. A Kagutsuchivel való találkozása után a jobb szeme vérvörös lett.

Jellemzően hagyományos japán viseletben jár, nem igazán kedveli a nyugati ruhákat. Az öltözetének legtöbb eleme narancssárga vagy vörös, általában hakamát, és haorit vagy dochugit visel. Az oldalán katana lóg, a kezét fáslizza, hogy megvédje a kardforgatás mellett.

## Személyisége

Bizalmatlan, zárkózott, és maróan cinikus. Noha fiatal, a játék ideje alatt csak huszonegy éves, olyan fásultsággal áll mindenhez, mintha legalább középkorú lenne. Mivel őt magát legtöbben gondolkodás nélkül elítélik, nem igazán fogja vissza magát, akár fontosabb, magas rangú személyekkel szemben is nyers és tiszteletlen. Meglehetősen agresszív, de nem kifejezetten hirtelen haragú - a dühe inkább fagyos, mint ténylegesen tomboló, és nem erénye a megbocsátás. Ha valaki elkezdi bosszantani, általában észre sem veszi, hogy túlfeszítette a húrt, amíg késő nem lesz. Az emberekhez alapvetően nem túl pozitív mentalitással áll, de a különcökkel érez egyfajta természetes szimpátiát, valószínűleg a sorsközösségük miatt.

A saját érzéseiről nem szívesen beszél (bár a képessége empatikus jellegű, így hűvös stílusa dacára elég szorosan kapcsolódik az érzelmekhez), és zárkózottsága miatt kevéssé látszik, de bizonyos szinten sérülékeny... szereti, ha van egy környezet, ahol biztonságban érezheti magát, és mélyen érinti, ha a biztonságérzete elvész. Ez különösen gyermek és kamaszkorában kapott nagy hangsúlyt, például a mesterével való kapcsolatában. Az egyenes emberekkel szemben nem rosszindulatú, ha nincs ártó szándék, ő sem árt.

Gyors felfogású, talpraesett, és kreatív, mind harcban, mind az életben: veszélyes ellenfél fegyvertelenül is. Éles helyzetben kész meghozni a nehéz döntéseket, akkor is, ha rosszul esik neki.

## Története

### Születése és fiatalkora

1844-ben született, Japánban, a Sendaiban. Az anyja, Kazuo Megumi a tartomány egyik szamurájcsaládjának második lánya volt, az apja pedig egy Kataki nevű Ayakashi. Kataki emberi alakban csábította el az anyját, miután megölte azt a fiatal onmyojit, aki udvarolt neki. Megumi terhessége szégyennek számított, a környezete (a bátyja, Hiroki kivételével) úgy vélte, a gyermeket kihordani bűn, megszülni pedig súlyos hiba volna, a nő azonban ragaszkodott hozzá. A szülés során viszont komplikációk léptek fel, és a nő pár nappal a fia születése után elhunyt (feltételezhetően gyermekágyi lázban). Arashit a nagyapja semmiképp nem akarta magához venni, és felnevelni, így kitett gyermek lett, a család biztosra vette, hogy meghal. Csak a szerencséjén múlt, hogy egy idős onmyoji rátalált, és a gyanús külsőségek ellenére úgy döntött, magához veszi (az Arashi nevet is ő adta neki) (Arashi no yoru no komori-uta). Mellette töltötte a teljes gyermekkorát, a férfi kezdte tanítani is - a fiú így az alapvető ismeretek elsajátításán túl fiatalkorától jól kiismerte magát a szellemekkel kapcsolatos kérdésekben, számos technikát sajátított el, ami a legyőzésükhöz volt szükséges. Ő segített abban is, hogy különböző mesterektől fegyverforgatást tanuljon, mert elég nagy tekintéllyel bírt hozzá. A legtöbben természetesen továbbra is viszolyogtak a fiútól, de Arashi ebben az időben keveset törődött ezzel - jó környezetben élt, a mesterére számíthatott, így nem nagyon zavarta a környezetének viselkedése. A korabeliektől elég komoly támadásokat is elszenvedett, de ezek idővel, ahogy idősödtek, elhaltak. (Ishi)

Tizenöt éves korában egy férfi jelent meg a házukban, látszólag átlagos üggyel, egy onmyoji segítségét kérve. Arashinak hamar gyanússá vált, hogy a vendég láthatóan sokkal nagyobb érdeklődést mutat iránta, mint az addigi érkezők. A pontos részleteket a fiú nem tudta, és nem is biztos, hogy megértette volna annyi idősen, de a férfi annak a fiatalembernek a bátyja volt, akinek az érzéseit Arashi apja egykor ellopta. Felismerte rajta a démon vérét, és elég erős volt a bosszúszomja, hogy készen álljon megölni a fiát. A mestere kiállt mellette, megvédte, de az ellenfele fiatalabb és erősebb volt, így végül belehalt a támadásba. Arashi is arra kényszerült, hogy harcoljon az életéért, itt ébredt fel benne először a képessége is... bár az apjánál jóval pontatlanabb, ő is képes érzékelni mások érzelmeit (Muku no shi).

A támadót végül megölte, de nem volt hová menekülnie – a városban nagyon hamar elterjedt, hogy a félvér kölyök meggyilkolta a mestert, aki megszánta és befogadta, és a hozzá segítségért érkező egyik embert is. Lényegében csak a kardját vitte magával, és rövid úton rászokott, hogy kalapot viseljen, és ne nézzen az emberek szemébe, ezzel rejtve a származását, ameddig csak lehetséges. Elhagyta a tartományt, és ő maga is onmyojiként kezdett munkát vállalni, tekintve, hogy a mesterétől tanultakon kívül máshoz nem nagyon értett... bár sokan fenntartásokkal viszonyultak a segítségéhez, de elég talpraesett és hatékony volt ahhoz, hogy ennek ellenére is forduljanak hozzá időről időre... elégszer ahhoz, hogy legyen hol aludnia, és meg tudja fizetni az élelmet és a ruháit.

### Magányos évek

Az utazásairól tizenöt éves kora, és a játék kezdete között nem sokat tudni, Arashi általában keveset mesél a kalandjairól a játékon belül. Néhány történetét azonban összefoglalják az Arashi no monogatari novellák. Tudjuk róla, hogy elég sok halottat hagyott hátra, mert sokszor sarokba szorult, éhezett, és nem tűrte, hogy a megbízói átverjék, vagy megkárosítsák, de nem bántott senkit, aki tisztességesnek bizonyult, és megfelelően kifizette a munkájáért (Namida ga kawaku, Ippo Okure, Heihi). Egy esetben harcolt egy csontnővel (hone-onna) is, amikor megmentett tőle egy fiatal, megszállott lányt. Ekkor kapta az első csókját is, amikor a szellem össze próbálta zavarni - ez azóta is élénken él benne, bár nagyon szeretné elfelejteni (Hone no kisu).

Tudjuk, hogy egy ponton, tizenkilenc éves kora körül találkozott Kaennel, és nagyjából két hétig együtt utaztak, mielőtt egy csúnyább veszekedést követően különváltak (noha emiatt Arashi is, Kaen is elsősorban saját magát tartja felelősnek). Ezidő alatt több munkát is elvállaltak közösen, például megküzdöttek egy akatekóval (ezt Arashi később emlegeti is, mint az egyik legnehezebb ügyét). Ekkor Kaen megsérült és a fiú ápolta. A különválásuk óta nem tudnak egymásról, de Arashi számára azért kellemes emlék maradt az a rövid idő, kamaszkorának azon kevés időszakai közé tartozik, amikre őszinte örömmel emlékszik vissza (Kitsune to Sasori).

### Bakeneko

Kyushu területén, huszonegy éves korában találkozott egy fiatal lánnyal, Kannával, akit egy vadkanszellem üldözött, miután megzavart egy erdei szentélyt. A lány bár meglehetősen szórakozottnak, és kissé butácskának hatott, élelmet és szállást ajánlott Arashinak, ha elkíséri a közeli kikötővárosba - a férfi kelletlenül belement. Később kiderült, hogy Kanna az előljáróhoz tartott, és onmyoji, aki régóta barátságban áll a családdal.

Az előljáró bár nem lelkesedett, de befogadta Arashit éjszakára, és meginvitálta a vacsoraasztalhoz is. A férfinek már ekkor kezdett feltűnni, hogy valami nincs rendben az évszakon kívül virágzó cseresznyefával az udvarban. Ugyanúgy érzékelte azt is, hogy Kannának van valami szokatlan kötődése a macskákhoz - ami alighanem nem természetes. A vacsoraasztalnál kicsit megismerkedett Hikarival is, az előljáró lányával, akiről rövidesen kiderült, hogy valamilyen betegség miatt (feltehetően albinizmus, de ezt ekkor még kevesen ismerték), teljesen fehér a bőre és a haja, a szemei pedig vörösek. Ugyancsak látványosan betegesnek tűnt, és ehhez alighanem köze volt a fának is. Arashi szimpatizált a kislánnyal, és meglehetősen védelmezően állt hozzá, főként azért, mert Hikari is kiközösített volt, akár ő maga.

Kannával közösen elkezdték felderíteni a fa titkát, ami valószínűvé vált, hogy az előljáró feleségének, Hikari anyjának halálát is okozta, Arashi ekkor fedte fel a képességeit is a társai előtt, majd, hogy segítsen, megpróbált hozzáférni a fába költözött démon érzelmeihez. Sikerrel járt, de Kanna támadása miatt kommunikációra nem volt lehetősége, azonnal harcba keveredtek. Ekkor vált nyilvánvalóvá az is, hogy az onmyoji lány milyen szerződést kötött. A fát végül le tudták győzni, de Kannának fel kellett hozzá adnia az önkontrollt, így a macskadémon teljesen átvehette felette a hatalmat - mielőtt azonban megengedte volna neki, a lány megígértette Arashival, hogy végez vele, ha ez megtörténik. A harcban Hikari is megsérült, de a férfi végül sikerrel legyőzte Kannát - bár a megölése mélyen érintette. Bár békében távozhatott, az előljáró kiparancsolta a házából, és egyértelmű gyűlölet kísérte.

### Gotho felé - a Nekromanta

A távozása után találkozott egy nővel, aki Gothóból érkezett, ahol a faluját lemészárolta egy szellem. Jó pénzt ígért Arashinak, ha megtalálja, és végez a tettessel - a férfinek nem is igazán állt módjában elutasítani. A kezdeti összegből útra kelt Higo felé, ahol egy táborozó Yashára, Itoshira, és egy félsárkányra, Nojikóra bukkant, akik megosztották vele a tábortüzet. Noha a két új útitársról nem tudott meg sokat, de egyre inkább gyanakodni kezdett rá, hogy a célpontja talán maga Itoshi... egyelőre azonban nem lépett, biztosra akart menni. Az éjszaka iszonyú rémálmok kínozták, ami némileg erősített a gyanúján, így reggel még egy ideig úgy döntött, velük tart. Eredetileg valami ennivalót keresni indultak az erdőbe, ott azonban egy különös lánnyal találkoztak, aki mintha egészen lassú, és jobb szó híján "tompa" lett volna... ő meghívta mindhármukat a férjéhez, a falujába. Hármuk közül senki nem tudott faluról a környéken, és mikor megérkeztek, kiderült, hogy az egész településre jellemző ez a furcsa viselkedés, kivéve a lány - Shigeyo - férjét, aki viszont szokatlan, sötét aurát áraszt magából. Arashi a képességével megérezte, hogy a férfi valóban aggódik a feleségéért, és nem úgy tűnt, mintha hazudna, így elkezdett kérdéseket feltenni, hogy talán kiderítse, mi történik. A kíváncsisága, és az érzések, amik a férfitől áradtak azonban túlságosan elvonták a figyelmét. Túl messzire ment a provokációjával, és a nekromanta férfi hamarosan megtámadta őt és a társait. Itoshi ugyan nekiugrott, de a férfi át tudta venni az irányítást a kardja, egy shitabuki felett, ezzel teljesen hatástalanítva őt... Arashinak pedig annyira elszívta az energiáit, hogy alig tudott talpon maradni. Nojiko volt az egyetlen, aki még mindig jó állapotban volt, így Arashi azt látta az egyetlen módnak, ahogy megmenekülhetnek, ha a lányról elvonja a figyelmet, és lehetőséget ad neki, hogy tegyen valamit... ezért ismételten sértegetni kezdte a férfit, és a feltámasztott nő halálvágyára hívta fel a figyelmét. A trükk sikerrel járt, magára vonta a figyelmet, Nojiko pedig léphetett... a férfi azonban egy kést vágott a jobb szemébe. A fájdalom miatt átmenetileg alig látott, csak homályosan volt képes kivenni néhány körvonalat - a jobb szemét pedig teljesen elveszítette.

### Izumo - Ai oldalán

A nekromanta legyőzése után Arashi továbbindult volna Nojikóval és Itoshival, hamarosan azonban megjelent a háznál a nő, aki elküldte a Gothóba. Noha tudta, hogy a célpont, aki ellen küldték Itoshi volt, hazudott a nőnek, és állította, hogy nem találta meg a szellemet. Itoshi azonban láthatóan felismerte, és nekitámadott volna, Arashi pedig megvédte tőle. A fiú kitartott amellett, hogy megöli a nőt, Arashi pedig tovább ellenkezett - mindketten rossz állapotban voltak, de amikor a nő felfedte valódi alakját, Arashi pillanatnyi döbbenetét Itoshi kihasználta, és majdnem megölte a férfit. A nő (aki később Ai-ként mutatkozik be), megmentette az életét, és bocsánatot kért a sérülésért amit elszenvedett. Arashi kezdetben elutasítóan viselkedett vele, de végül, mikor a nő kérte, hogy segíthessen neki, és felismerve a képességét, engedte, hogy megérezze az érzelmeit is, egyre inkább kezdett megbízni benne. Végül úgy döntött, követi, és hagyja, hogy ellássa a sebeit.

Izumóban, egy templomban ébredt, egy másik félszellem mellett - nem sokkal később pedig megjelent Ai is, aki vendégül látta egy reggelire, és felajánlotta neki, hogyha a szemét meggyógyítani nem is tudta, de talán adhat neki egy újat. Arashi kezdetben kételkedik, de a nő végül azt javasolja, hogy bemutatja a szellemnek, aki odaadná neki a szemét. A férfi beleegyezik, és hamarosan egy, a szentély melletti börtönhöz mennek, amit erős mágia és pecsétek védenek. Az ajtó mögül egy mély hang szólalt meg, és hamarosan kiderült, hogy odabent a Vörös Démon Király, Kagutsuchi raboskodott, Ai apja. Arashi kezdetben kicsit hátrahőkölt a gondolattól, hogy egy ekkora hatalmú szellem szemét kapja meg, de végül beleegyezett - amikor azonban a nő feloldotta a pecséteket, a szellem, berántotta, és szemtől szemben beszélt vele. Kagutsuchi felfedte előtte, hogy annak idején a varázslatot, amivel legyőzték, Arashi apja erősítette fel, és az ő műve volt egy átok is, ami Ait a Samano családhoz kötötte - és ami eléri, hogy vagy az egész világnak kell megszűnnie aktuális formájában, vagy a nő veszíti el önmagát. Feltette a kérdést Arashinak, hogy hajlandó lenne-e kitartani Ai mellett, ha az egész világ ellen megy, és Arashi bár bizonytalan választ adott, egyértelművé vált, eléggé megkeseredett, és meghasonult a világgal, hogy ne sajnálja igazán. A szellem megköszönte az őszinteségét, és hamarosan, sötét látomások után újra a folyosón ébredt - a jobb szeme helyére a démon fél szeme került.

Az elkövetkezendő napokat az Izumói templomban töltötte, jellemzően más félvérekkel és Ai-val, próbálva megszokni a szemét. Kapott egy tényleges, pecsétes szemkötőt, és egy nyakláncot, ami megvédi a negatív hatásoktól, amíg le nem veszi őket. Végül egy nap a nő odamegy hozzá, és arra kéri, segítsen neki meggyőzni egy erős szellemet, hogy csatlakozzon a csapatához. Arashi vállalja, hogy segít.

A szellem felé haladva Ai-val áthaladnak egy városon, és körülnéznek egy vásárban - Arashi kezdetben szörnyen érzi magát, zavarba jön a túl sok embertől, és kifejezetten rossz kedvű, a nő viszont hamarosan megnyugtatja, és elviszi ajándékot venni a társainak. Az egyik pultnál a boltos megkérdezi Arashit, hogy ő maga venne-e valamit a nőnek, mire először elutasítani az ajánlatot: Ai viszont a kezébe nyom egy erszényt, így választ neki egy hajtűt. Aitól ő egy kis szerencsetalizmánt kap, ami "megvédi a gonoszságtól". Hamarosan vesznek egy adag erős bort is, amit Arashi visz le a szellemnek: mint kiderül, Orochihoz mennek, aki annak idején a Vörös Démon Királyt is segítette a hadjáratában. A szellem kezdetben elutasítja Ai ajánlatát, és harcba is keverednek, mikor Arashi, hogy fordíthasson egyet a dolgok állásán, leveszi a szemkötőjét... először meglátja Orochi auráját, majd a fejében kezdi hallani Ai apjának hangját. A Démonkirály tanácsot ad neki, hogy hogyan győzze meg Orochit, ezzel azonban először megsérti és magára hívja a haragját. Az empátiájához nyúl, és megérzi, hogy Orochi megbánást és szomorúságot érez, mikor Kagutsuchit említi... a szellem ebből jön rá, hogy Kataki fia, akit mélyen gyűlöl azért, mert annak idején elárulta a Démonkirályt. Először meg akarná ölni a férfit, de hamarosan felismeri, hogy Arashiban milyen mély a gyűlölet az apja iránt, ami felébreszti a kíváncsiságát, és végül sikerül meggyőzni, hogy csatlakozzon hozzájuk.

Az eset után Arashi kifakad Ainak, közölve, hogy miután a Démonkirály a gondolataiba is beférkőzött, így az érzésein kívül azok sem voltak a sajátjai, "egy pillanatig azt sem tudta, ki ő". Ai azt állítja, nem számított rá, hogy a szemnek ilyen hatása lesz, és figyelmezteti, hogy Kagutsuchi a jövőben talán nem lesz ilyen segítőkész... végül, hogy megnyugtassa, megöleli a férfit.

### Találkozások a szentélynél

Arashi Ai-val együtt visszatér az Izumói szentélyhez, és próbálja megszokni a szemet - lassan belenyugszik, hogy el kell fogadnia, a Vörös Démonkirály most már állandó társa lesz. Másnap a szentélyhez egy egérlány, Chisana érkezik, aki üzenetet hoz Ai-nak. Kaenmaru egy versenyt rendezett egy tükörért - amiről Arashi később megtudja, hogy az Álmok Tükreként ismerik - és a győztesnek adta, egy tanuki szellemnek. Ai rendkívül dühös rá, és meg is ütné az egérlányt, ha Arashi nem állítja meg, ekkor azonban megpróbál lenyugodni. A férfi megpróbálja kifaggatni, hogy mik a céljai, mire kellett neki Orochi és a tükör, mire a nő elárulja, hogy egy "új világot akar építeni", amiben a hozzájuk hasonlóknak sem kell lehajtott fejjel járnia. Arashit bár aggasztja a helyzet, különösen azokkal az információkkal együtt, amiket korábban hallott, de végül túl szépnek találja a nő ideáit, és felajánlja neki a bizalmát és a segítségét. Mielőtt azonban döntésre jutnának, árnykígyók jelennek meg a szentély körül, akik közül az egyik megölte Orochi egyik kígyóját, és megszállta Kanna halott testét.

A lány megjelenése végtelenül felbőszíti Arashit, bosszút akar, amiért meggyalázták a lányt, akinek "nem is szabadott volna meghalnia", és arra kéri Orochit és Ait, hogy ne öljék meg, hanem találják meg az erősebb szellemet, aki irányította. Így jutnak el Rushanhoz, aki maga is egy árnykígyó, csak jelentősen hatalmasabb, mint a Kannát irányító. Állítja, hogy Ai-t akarta "meghívni" a romos szentélyhez, ahol találkoztak, és Kanna teste "nem tűnt fontosnak". Arashi ezen egyre jobban feldühödik, de kezdetben visszafogja magát, azt feltételezve, hogy Rushan jóval erősebb nála. Ai és Orochi azonban megerősítik benne, hogy lenne esélye a szellemmel szemben, így végül kihívja. A harcban gyakorlatilag végig nyerésre áll, még azzal együtt is, hogy Rushan egyszer megkíséreli megmérgezni... mielőtt azonban megölhetni, megjelenik a színen egy másik szellem, akiben rövidesen az apját, Katakit ismeri fel. A szellem megvédi Rushant, megvágja az arcát, és közli, hogy nem érte jött, hanem Ai miatt, akit provokálni kezd, hogy sújtson le rá. Arashi ugyan (Kagutsuchi hathatós segítségével) megpróbálja megállítani az apját, lenyugtatni Orochit, és rábírni a nőt, hogy ne veszítse el a fejét, de végül nem jár sikerrel. Orochi nekitámad Katakinak, aki egy szellemcsapdába csalja, Ai pedig ugyan felismeri, hogy manipulálja, de mikor a férfi magát Arashit kapja el, és az ő életével fenyegetőzik, a nő is elveszti a kontrollt, és megtámadja.

A szentélyben vörös örvény nyílik, ami majdnem elnyeli Ai-t, Arashi épphogy ki tudja húzni belőle. A nő retteg, és teljesen szétzuhan, így ő próbál vigyázni rá. Az örvényből hamarosan kikel Aitoshi, Ai anyjának alakja, vénasszony formájában, és megpróbálja megérinteni a lányát, hogy elszívhassa az életerejét. A Démonkirály ismét időben jelzi, hogy mire készül, így Arashi meg tudja akadályozni, hogy Ai megérintse a nőt. Aitoshi felismeri, hogy csak Kagutsuchitól jöhetett a tanács, mikor viszont a férfi visszaszól neki, újabb örvényt támaszt, azzal a szándékkal, hogy "lenyúzza az arcát, ha már a szülei nem tanították jómodorra". Arashi végig próbálja védeni Ait az örvénytől, kis híján valóban megsérülve tőle, hamarosan azonban Shamisen szót hall a távolban, az örvény lecsitul, Aitoshi pedig Katakival együtt távozik, azt állítva, hogy megmentette őt a nő, aki gyűlöli az embereket.

Három nap telik el, Ai megpróbálja kipihenni a történteket, Arashi pedig elrendezni magában a saját érzéseit is - időközben megismerkedik Orochi egyik kígyójával, Runával, aki neki is visz bort, és egy kicsit tartja benne a lelket, Kiri mellett. Amikor Ai felébred megkéri, hogy csatlakozzon hozzá Kaenmaru, a fekete főnix meglátogatásához - ő küldte a kimonót, és ha megölné, egyrészt visszanyerhetné az erejét, másrészt elvehetne a lángjaiból is. Arashi alapvetően erősen ellenzi az ötletet, tekintve, hogy tudja, mégiscsak megölnének valakit, de tudva, hogy a főnixek feltámadnak, és csak egy életet veszítenek, Ai pedig már korábban is elmondta, hogy a céljainak nagy ára van, beleegyezik, hogy elkíséri. Amikor megérkeznek Yezóba, beszél Kaenmaruval, aki elmondja neki a kimonó legendáját, és mikor Arashi erre dühösen reagál közli vele, hogy nagyon nyers fiatal kora ellenére, és elszomorodik látva, hogy mennyire megkeseredett. Ai végül harcol vele és le is győzi, a lángjainak elnyelése után viszont egészen megrészegíti az újonnan kapott hatalom - megöl egy onit is, aki velük érkezett. Arashi megszólítja, és úgy tűnik, elér hozzá a hangja, és elkezd észhez térni, mielőtt azonban teljesen megnyugodna és távozhatnának, megjelenik Gawan Mo és Koji is, hogy megvédjék a feltámadt Kaenmarut. Gawan Mo elengedné őket, Koji viszont nagyon dühös, és mindenáron meg akarja ölni Ai-t, hogy megállítsa a további vérontást - Arashi megpróbál hatni a sárkányra, Koji hozzáállása viszont, amiben gondolkodás nélkül szörnyetegnek nevezi a nőt, feldühíti. Mivel ő maga jelentősen gyengébb, mint Ai, ezért nem tud részt venni a csatában - bosszantja a tehetetlenség, de nem olyan ostoba, hogy értelmetlenül kockáztassa az életét, így amikor Gawan Mo faggatni kezdi, őszintén felel neki, és továbbra is megpróbálja meggyőzni, hogy segítsen nekik, és engedje őket távozni. A sárkány végül több tanácsot is ad neki, elsősorban azt, hogy a jövőben még kerüljék el Aitoshit, és kicsit beszél Ai átkáról is - nem tud sokat mondani, de azt egyértelművé teszi, hogy a nő sorsa összefonódott a Samano vérvonallal, és jó eséllyel tragédia lesz a vége. Megemlíti azt is, hogy régen azt hitte, hogy egy másik félszellem "aki elég fontos ahhoz, hogy érte szembeforduljon a sorssal" talán megmentheti. Arashi, aki eddigre már szerelmes Ai-ba, legalább annyira tart ettől a kijelentéstől, mint amennyire pozitívan látja.

Gawan Mo végül megkéri Kaenmarut, hogy segítsen beszűntetni a harcot, és jóindulattal búcsúzik Arashitól is, sok szerencsét kívánva - a férfi maga is erősen szimpatizál az őssárkánnyal, annak ellenére, hogy hivatalosan ellentétes oldalon állnak, és hálásan távozik. Út közben beszél Ai-jal és felteszi neki a kérdést, hogy mennyit ér ő az egész konfliktusban, hogy rendezze kicsit a saját tehetetlenségérzetét: a nő meglepődik a kérdésen, és közli, hogy őt még soha senki nem mentette meg, és neki igenis sokat ér. Mikor Arashi megjegyzi, hogy sok embert lehúzott élete során, őt viszont inkább felemelni akarná, a nő meg is csókolja - a kezdeti döbbenet után Arashi viszonozza a csókját, bár bizonytalan marad. Az érzései dacára nem biztos benne, Ai mennyit akar tőle, így továbbra is csak támogatást akar számára nyújtani, és úgy dönt, csak akkor kezdi tényleges kapcsolatként kezelni a viszonyukat, ha a nő egyértelmű jeleket ad, hogy erre vágyik.

A hazautazásuk közben éjszaka meglátogatta Musa, azzal, hogy egy régi barátja kérésére hajlandó lenne tanítani. Arashi tiszteletlen viselkedése azt eredményezi, hogy a képességével többször is térdre kényszeríti, de a férfi végül megsejti, hogy az adott barát Orochi lehet, és hajlandó kicsit együttműködni. Musa leckéi sajnos nem sokat segítenek, Arashi nehézkesen tudja fejleszteni a képességét, és a nő állítja, hogy amíg a saját érzéseit sem érti, nehezen fog olvasni másokéban. A férfi csalódottan távozik, de Ai-val együtt visszatér az Izumói szentélybe.

### Alternatív síkok

Arashi megjelent a "Trick or Treat 2020" halloweeni eseményben, ahol Ghost Town egyetlen klasszikus, japán stílusú házában lakik. Itt egy démont formázó kabukimaszkot visel, és jellemzően hatékonyan elijeszti a város gyerekeit, míg egy Callisto nevű lány és a macskája be nem tévednek hozzá - őket mochival fogadja.

Szintén szerepelt a "Deadpool Party 2021" eseményben: Itt gyakorlatilag átbucskázik egy Krakoa által nyitott portálon, és úgy köt ki az interdimenzionális medencés bulin, nem sokkal a szeme elvesztése után. A kaland során először az egyik Cuckoo-val beszélget, jelentősen berúg Deadpool erős italaitól, amelyek nem épp japán gyomorra lettek kitalálva, és összeveszik Kyle Northonnal, akinek az érzései empataként olyanok, mintha valaki állandóan a fülébe üvöltene.

## Képességei

* Empátia: Az apjától, bár bosszúálló szellemtől szokatlannak tűnhet, a legerősebb képesség, amit kapott az empátiája. Képes intuitíve ráérezni a motivációkra, érzésekre - ez alapvetően nem éri el a gondolatolvasás szintjét, de így is nagyon sok információval szolgál arról, mik a szándékai egy vele szemben állónak. Ha kitolja a képessége határait, akár konkrét képeket, gondolatokat is megláthat.
* Kardforgatás: Arashi, bár nem veheti fel a harcot szamurájokkal, magas szinten forgatja a kardját.
* Bot és késforgatás: Noha ritkábban használja őket, alapszinten ért a bot és a kés kezeléséhez is.
* Perifériás látás: Mivel a hétköznapjaiban is kerüli a szemkontaktust, általában lefelé néz, nagyon jól ki tudja használni a perifériás látását, fedezékből is sokkal könnyebben támad - ez a képessége gyakorlatilag elveszett a fél szeme elvesztésével.
* Intelligencia: Gyors felfogású, és könnyen összerakja az összetett képeket.
* Kagutsuchi szeme: Látja a szellemek auráját, és esetenként a képességeikre utaló jeleket. Amikor leveszi a szemkötőjét, Kagutsuchi lát a szemén keresztül, és esetenként beszél is hozzá. Egyéb előnyök és hátrányok ismeretlenek.

## Kapcsolatok

### Hideyoshi Akira

Arashi egyik legmeghatározóbb kapcsolata volt a mesterével kialakított. Akira-san lényegében apja helyett apja volt, ő nevelte, tanította, és jó esély volt rá, hogy felnőtt korában hivatásában is őt fogja követni, és képzett onmyoji lesz. Visszaemlékezésekben egyértelmű, hogy noha tudta, hogy a fiú Kataki fia, elfogadta, és úgy vélte, megfelelő neveléssel ellensúlyozni tudja a vérét, értékes, tehetséges embert nevelhet belőle. A halála Arashi egyik legnagyobb traumájává is vált - ez volt az a pont, amikor teljesen magára maradt, és amikortól úgy definiálja, hogy "az élete központi eleme a túlélés lett". Akira az egyik, akire hivatkozik akkor is, mikor megjegyzi, hogy "a világ elbánik a jó emberekkel", egyértelmű, hogy az egyik legjobb emberként tartja számon, akivel találkozott.

Arashi szintén fájlalja, hogy sosem tudta mellette befejezni a tanulmányait, és sosem lett teljes értékű onmyoji - igaz, ahhoz, hogy életben maradjon, és meg tudjon élni belőle, az ismeretei, a képessége és a harci tudása elégnek bizonyult.

### Kazuo Megumi

Az anyjáról Arashi rendkívül keveset tud, a nevét is csak akkor tudta meg biztosan, mikor valaki az apját üldözve jegyezte meg. Személyes véleménye szerint "azért mindenképp hálás, hogy megszülte", de nem tudja elképzelni, hogy Megumi hogy viszonyult hozzá, és nem meri remélni, hogy tényleg kötődött hozzá... fiatalkora óta van benne egy kis kérdés, hogy számított-e neki igazán. Megumi valójában nagyon szerette (születési nevét, a Rent is azért kapta, hogy emlékeztesse rá, hogy valaki mindig szereti), a haláláig gyakorlatilag ki sem engedte a kezéből.

### Kataki

Arashi személyesen ugyan nem találkozott az apjával, de a tetteiről, a híréről nagyon is tud - ahogy arról is, hogy ő alighanem a legkevésbé sem érdekli. Ennek megfelelően erőteljes ellenszenv - már-már gyűlölet - alakult ki benne Kataki iránt... nagyban felelősnek tartja azért, hogy úgy alakult az élete, ahogy. Ez csak bizonyítást nyert, mikor a kaland során találkoznak is - Arashi közli, hogy "sosem várt tőle sokat", és aktívan próbál szembeszállni vele, noha tudja, hogy az ereje töredéke az övének. Noha az empatikus képességeik között látszólag nincs akkora eltérés, mint amekkorának Arashi hitte, Kataki mégis sokkal hatékonyabb manipulátornak bizonyul rengeteg tapasztalata és gátlástalansága miatt - felismeri, mikor a fia megpróbálja kihasználni az erejét, és gyorsan tudja ellensúlyozni is.

### Ai

A félszellem nővel a Bakeneko eset után találkozott először, bár ekkor még álcát viselt. Elsőre nem igazán alakított ki semmilyen véleményt róla, később azonban, mikor megmentette az életét Itoshitól, kedvességet mutatott felé, és az empátiáját használva felismerte, hogy őszintén aggódik érte, és elszomorítja a helyzete, egyre jobban kezdett megbízni Aiban. Még mindig voltak kétségei és félelmei, amiket igazából csak mélyített a találkozás a Vörös Démon Királlyal, erősen tartott attól, hogy valami önmagánál sokkal hatalmasabba keveredett, mikor elfogadta a nő segítségét, de Ai továbbra is őszintének és jóindulatúnak mutatkozott vele szemben, ami rendkívül idegennek érződött Arashi számára, és egyre inkább felé húzta. Szinte a kezdetektől kialakult benne egyfajta vonzalom iránta, noha a világért be nem vallotta volna, sem magának, sem másnak.

A szentélyben való találkozás Aitoshival és Katakival fordulópontot jelentett. Eddigre Arashi bizalma komolyan elmélyült Ai irányába, és noha a tetteivel még nincs teljesen tisztában, egyre határozottabban azonosulni kezdett a céljaival is. Amikor Kataki manipulálni próbálta a nőt, Arashi minden erejével azon volt, hogy elérje, ne dőljön be a csapdának, később pedig, mikor a saját élete állt szemben Ai kockázatvállalásával, azt is megállapítja, hogy "ő nem ér annyit, mint a nő", és hajlandó lenne feláldozni magát. Aitoshi feléledésekor megmenti az örvénytől, az anyja érintésétől, és megpróbálja megvédeni akkor is, mikor Aitoshi rájuk támad. Ezután kezdi elismerni, maga előtt is, hogy lassan beleszeret a nőbe, és szeretne mellette maradni - bár ekkor még arra jut, racionálisan kell kezelnie a helyzetet, mert "akkora köztük a távolság, hogy egyszerű érdeklődésnél nem igazán számíthat többre". A Kaenmaruval és Kojival való harcok után azonban Ai megcsókolja, ami egyértelművé teszi, hogy viszonozta az érzéseit.

### Nojiko

Arashi alapvetően szimpatizált a félsárkány lánnyal, és határozottan kellemesnek találta a társaságát - a jóindulatát irányában bizonyította az is, hogy amikor Ai magával hívta, külön kérte, hogy a lánynak "ne kelljen tartania tőle", tehát ne ártson neki. Később azt is megjegyezte, az, hogy Aival tartott, részben Nojiko érdeke is volt.

### Itoshi

Nojikóval ellentétben a félszellem fiúval Arashi határozottan nem alakított ki jó kapcsolatot. Hasonló, és hasonlóan kellemetlen természetük elérte, hogy gyakorlatilag csak rosszindulatú félmondatokban kommunikáljanak, amit még jobban megmérgezett, hogy Arashi sejtette, hogy Itoshi a célpontja. Mikor pedig a fiú rátámadott, hogy megölhesse Ait, elég határozottan meghatározta a helyzetét Arashi szemében.

### Kanna

Az onmyoji lány, bár a találkozásukkor határozottan idegesítette Arashit, mégiscsak pozitív személyiségként maradt meg az emlékeiben, egyértelműen megrázta, és komoly bűntudatot okozott neki, hogy annak ellenére kellett megölnie, hogy "egy rossz szót sem szólt hozzá". Ezt a történetben többször vissza is idézi.

### Kaen

Kaennel Arashi a kaland cselekménye előtt találkozott, mikor a róka (női alakban) ugyanabba a fogadóba tért be, ahová ő is. Noha halálosan bosszantotta a szószátyár stílus és a viccelődése, rövidesen mégiscsak egy oldalon kötöttek ki, és arra jutottak, hogy együtt utaznak egy ideig. Miközben Kaen továbbra is komolytalan és gyakran bosszantó maradt, valójában sok szempontból atyáskodni próbált Arashi felett... igyekezett megvédeni, növelni kicsit az önbizalmát (gyakran szándékosan olyan helyzetekbe sodorva, ahol jelezhette számára, hogy jóképű), gondoskodni arról, hogy megfelelően egyen, és megfelelő ruhái legyenek. Arashi noha látszólag teljesen elutasította a törődését, de elég nyilvánvalóvá vált, hogy valójában kezdi megkedvelni a szellemet - amikor Kaen egy harcuk során súlyosabban megsérült, kimentette a csatatérről és ellátta a sebeit. Később, mikor egy napra Kaen eltűnt, mert egy barátja segítségére kellett sietnie, Arashit megalázták és összeverték egy faluban - a támadás után a dühét a rókán töltötte ki, aki maga is ideges volt, így nem tudta eltűrni a viselkedését. A veszekedésük óta nem találkoztak, Arashi teljesen abban a meggyőződésben él, hogy Kaen teljesen lemondott róla, és ez így is volt helyes.

## Érdekességek

* Inspirálta több "magányos démonvadász" karakter: a legerősebben a Vajákos a *Mononoke* szériából illetve D a *D, a vámpírvadász*ból. Minimálisan hatott rá Geralt a *Witcher*ből.
	+ Azóta a karaktere még számos elemet felvett, van benne egy kevés az Utolsó Kardvágásban bemutatott Saitóból is, a Hakuouki-ban szereplő Ryuunosukéből, InuYashából, illetve Hua Chengből a Heaven Official's Blessing egyik főszereplőjéből.
		- Ez utóbbi szolgáltatja a szeme elvesztése utáni karakterképeinek nagy részét.
* A neve, Arashi, "vihart" jelent. Ez főként a személyiségére utal erősen.
	+ A születési neve, a Ren, alapvetően lótuszt jelentene, de az ő esetén egy szeretet kanjival írták. Ezt a nevet csak Megumi használta rá, abban a három napban, amíg még nem vitte el a láz, és a Kazuo házban élt. Miután kitették, senki nem nevezte így, a név teljesen elfelejtődött.
* Kedveli a szakét - ez kiderül a Bakeneko történet során.
* Az MBTI személyiségtípusa INTP-T, bár kezdetben inkább ISTP-re gondoltam - az empatikus képessége viszont szükségszerűen megadja neki az N-t.
* Az allignmentje "Chaotic Neutral".
* Totemállata a történetben a skorpió: azon túl, hogy születési időpontját tekintve is az, az apjának visszatérő attribútuma, sőt, a Kaennel való kapcsolatának története némely pontján a "Béka és a skorpió" c. mese kicsavart változatára alapul.
* Miután Orochinál tesznek egy látogatást, lesz egy kis fekete kígyója - ez bekúszott a ruhája alá, amikor a barlangban jártak, és a nyakán maradt. Jobb ötlet híján Sziszinek nevezi el, és nagyon hamar megszereti, bár ezt hevesen tagadja, valahányszor valaki számon kérné rajta (kezdetben többször állítja, hogy a kígyó egy "ingyenélő kis parazita"), de vigyáz rá, hogy sose essen baja. Ai aranyosnak találja a névadását.
* Karaktertémája az Isamashige - ez ugyanannak az animének az OST-je, aminek főhőse a legerősebben inspirálta a karakterét. Szintén hangulatos, és nagyon passzol hozzá Beth Crowley-tól az "I didn't ask for this".
* A kalandtrailerben az Onmyoji játék Shiranui CG-jének férfi főszereplője jeleníti meg. Ez olyan szempontból hibás, hogy a klipben nem sárga a szeme: érdekesség viszont, hogy a karakter ugyancsak elveszti a jobb szemét a rövidfilm során.
* Szinkronhangjai lennének: japánul Nakamura Yuuichit, angolul Matthew Mercert, magyarul pedig Szabó Mátét (Nyx Ulric - Kingsglaive) képzelte a potenciális hangjának a megalkotója.
* A játékosok egy workshopja során a megalkotója Arashinak is tervezett egy "akciófigurát" a Hero Forge játékkal: